LT Europos Sąjungos oficialusis leidinys L 279/1

KOMISIJOS REGLAMENTAS (ES) Nr. 991/2014

2014 m. rugsėjo 19 d.

kuriuo iš dalies keičiamas Europos Parlamento ir Tarybos reglamento (EB) Nr. 396/2005 III priedas dėl didžiausios leidžiamosios fosetilo liekanų koncentracijos tam tikruose produktuose arba ant jų

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 16 straipsnio 1 dalies a punktą,

kadangi:

(1) fosetilo didžiausia leidžiamoji koncentracija (DLK) nustatyta Reglamento (EB) Nr. 396/2005 III priedo A dalyje;

(2) liekanų apibrėžtis fosetilui stebėti apima bepakaičio junginio fosetilą, skilimo produktą fosfito rūgštis ir jų druskas. Fosfito rūgščių druskos vadinamos fosfonatais;

(3) Komisija gavo informacijos iš valstybių narių ir verslo subjektų, kad dėl fosfonatų buvimo tam tikruose produktuose arba ant jų susidaro daugiau liekanų nei Reglamente (EB) Nr. 396/2005 tiems produktams nustatyta 2 mg/kg DLK, atitinkanti nustatymo ribą;

(4) Komisija 2014 m. rinko stebėsenos duomenis, kad atliktų fosfonatų buvimo maisto produktuose tyrimą. Maisto tvarkymo subjektams surinkus duomenis paaiškėjo, kad fosfonatų kiekis priklauso nuo šaltinio ir nuo produkto, tačiau dažnai viršija 2 mg/kg DLK nustatymo ribą. Toliau nagrinėjant duomenis paaiškėjo, kad didžiojoje daugumoje reikalavimų neatitinkančių mėginių fosfito rūgščių ir jų druskų liekanos viršija nustatytąją ribą, o fosetilo ir jo druskų liekanos nustatytosios ribos neviršija;

(5) nors fosfonatai nebuvo įtraukti į Europos Parlamento ir Tarybos reglamento (EB) Nr. 2003/2003 (2) I priedą pagal to reglamento 14 straipsnį, jų gali būti nacionaliniu lygmeniu leidžiamose trąšose, būtent tam tikruose augalų lapams naudojamuose trąšų produktuose (lapų trąšose). Atsižvelgiant į augalų apsaugos produktų, kurių sudėtyje yra fosetilo, atitinkamų registracijų nebuvimą tiek Sąjungoje, tiek trečiosiose šalyse, kurios yra svarbūs nagrinėjamųjų maisto produktų eksportuotojai į Sąjungą, į retai aptinkamas fosetilo ir jo druskų liekanas ir į fosfonatų kaip sudedamosios dalies naudojimą lapų trąšų produktuose, galima pagrįstai teigti, kad liekanos yra lapų trąšų produktų, kurių sudėtyje yra fosfonatų, naudojimo pasekmė;

(6) Komisija paprašė Europos maisto saugos tarnybos (toliau – Tarnyba) pateikti nuomonę dėl fosfonatų liekanų tam tikruose produktuose arba ant jų rizikos visuomenės sveikatai. Atsižvelgdama į problemos svarbą, Tarnyba pateikė ne pagrįstą nuomonę, o pranešimą (3), kuriame nurodė keletą klausimų, dėl kurių išlieka neaiškumų. Tarnyba šį pranešimą pateikė Komisijai, valstybėms narėms ir visuomenei;

(7) Tarnyba savo pranešime padarė išvadą, kad manoma, jog pasiūlytos laikinosios DLK pakankamai apsaugotų vartotojus. Visą gyvenimą trunkančio poveikio vartojant visus maisto produktus, kuriuose gali būti fosfonato liekanų, vertinimas neparodė, kad yra rizika viršyti leidžiamą paros dozę (LPD). Tarnyba neatliko ūmaus poveikio vartotojams vertinimo dėl nedidelio ūmaus fosfonato toksiškumo. Tarnyba nurodė, kad jos pranešimui darė įtaką neaiškumai ir pasiūlė pakeisti liekanų apibrėžtį;

(8) siekiant išvengti didelių nagrinėjamųjų produktų rinkos iškraipymų ir kadangi, remiantis dabartiniais moksliniais duomenimis, rizikos vartotojams nenustatyta, yra tikslinga nustatyti laikinąją fosetilo DLK, remiantis turimais stebėsenos duomenimis ir Tarnybos pranešimu. Ši laikina DLK turėtų būti taikoma, kol įsigalios priemonės, skirtos užkirsti kelią fosfonato liekanų atsiradimui atitinkamuose kultūriniuose augaluose būsimais augimo sezonais;

(9) remiantis Tarnybos pareiškimu ir atsižvelgiant į susijusius veiksnius daroma išvada, kad atitinkamas DLK pakeitimas atitinka Reglamento (EB) Nr. 396/2005 14 straipsnio 2 dalies reikalavimus;

(10) todėl Reglamentas (EB) Nr. 396/2005 turėtų būti atitinkamai iš dalies pakeistas;

(11) šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 III priedas iš dalies keičiamas pagal šio reglamento priedą.

2 straipsnis

Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2014 m. rugsėjo 19 d. Komisijos vardu Pirmininkas José Manuel BARROSO

(1) OL L 70, 2005 3 16, p. 1.

(2) 2003 m. spalio 13 d. Europos Parlamento ir Tarybos reglamentas (EB) Nr. 2003/2003 dėl trąšų (OL L 304, 2003 11 21, p. 1).

(3) European Food SAFEty Authority; „Statement on the dietary risk assessment for proposed temporary maximum residue levels (t-MRLs) for fosetyl-Al in certain crops“. EFSA Journal 2014;12(5):3695, 22 pp.